Προεδρικό Μέγαρο (Λευκωσία)

Το Προεδρικό Μέγαρο (τουρκικά: Cumhurbaşkanlığı Sarayı) είναι η επίσημη κατοικία και ο κύριος χώρος εργασίας του Προέδρου της Κυπριακής Δημοκρατίας. Βρίσκεται πολύ κοντά στο κέντρο της Λευκωσίας και περιβάλλεται από ένα πυκνό πευκοδάσος.

Ιστορία 

Το αρχικό κτίριο του μεγάρου ήταν μια προκατασκευασμένη δομή που ανεγέρθηκε τον Νοέμβριο του 1878 σε μια τοποθεσία γνωστή ως Λόφος των Φιδιών. Λέγεται ότι ο Ριχάρδος ο Λεοντόκαρδος είχε στήσει ένα στρατόπεδο σε αυτή τη θέση. Το κτίριο εστάλη από το πολεμικό γραφείο του Λονδίνου προς την Κεϋλάνη (τότε βρετανική αποικία, η σημερινή Σρι Λάνκα), τον αρχικό προορισμό του κτιρίου. Αλλά όταν το πλοίο που μετέφερε το κτίριο έφτασε στο Πορτ Σάιντ οι αρχές της Κεϋλάνης δεν είχαν πια ανάγκη το κτίριο, και έτσι μεταφέρθηκε στην Κύπρο. Το κτίριο έφτασε στη Λάρνακα και μεταφέρθηκε στη Λευκωσία φορτωμένο με κουτιά στις πλάτες των καμηλών. Αφού οικοδομήθηκε, ο ξύλινος του σκελετός επενδίθηκε με πέτρα.

Το κτίριο κάηκε κατά τη διάρκεια των Οκτωβριανών του 1931. Ως αποτέλεσμα των διαταραχών, στις 21 Δεκεμβρίου 1931 ο σερ Ρόναλντ Στορς (κυβερνήτης της Κύπρου) έθεσε σε ισχύ έναν ειδικό νόμο ο οποίος υποχρέωνε τους Ελληνοκύπριους κατοίκους να πληρώσουν με δικά τους έξοδα την κατασκευή ενός νέου κυβερνητικού οίκου. Το απαιτούμενο ποσό για την κατασκευή ήταν 34.315 λίρες, και έπρεπε να καταβληθούν μέχρι τις 30 Ιουνίου 1932. Τα ποσά που απαιτήθηκαν από διάφορες πόλεις περιελάμβαναν 14.000 λίρες από τη Λευκωσία, 5.500 λίρες από τη Λεμεσό, 5.000 λίρες από την Αμμόχωστο, 2.000 λίρες από τη Λάρνακα, 500 λίρες από την Πάφο, και 6.315 λίρες από τα υπόλοιπα χωριά.

Το νέο κτίριο σχεδιάστηκε από τον Μόρις Ουέμπ της εταιρείας Sir Aston Webb & Sons του Ουεστμίνστερ στο Λονδίνο. Την κατασκευή ανέλαβαν οι εταιρίες J V Hamilton και L F Weldon του Τμήματος Δημοσίων Έργων, Λευκωσία. Η κύρια δομή χτίστηκε από ψαμμίτη Γερόλακκου, ενώ για τις σκάλες χρησιμοποιήθηκε σκληρότερος ψαμμίτης από την Λεμεσό. Η κατασκευή ολοκληρώθηκε το 1937, με συνολικό κόστος 70.000 λιρών. Μεταξύ των πιο σημαντικών χαρακτηριστικών του μεγάρου είναι το Βρετανικό οικόσημο, και τέσσερα γκαργκόιλ με ανθρώπινα κεφάλια που απεικονίζουν τον Βρετανό Γενικό εργοδηγό ο οποίος είναι ο υπεύθυνος της κατασκευής, τον αρχηγό της κατασκευής, τον επικεφαλή ξυλουργό και έναν εργάτη. Το κτίριο πήρε τον τίτλο του Κυβερνητικού Οίκου και το 1960 μετονομάστηκε σε Προεδρικό Μέγαρο.

Το κτίριο έγινε στόχος βομβαρδισμών κατά τη διάρκεια του πραξικοπήματος από την Χούντα των Συνταγματαρχών και την ΕΟΚΑ-Β στις 15 Ιουλίου 1974. Το μέγαρο ανοικοδομήθηκε από το Τμήμα Δημοσίων Έργων και τους αδελφούς Φιλίππου το 1977. Τα έξοδα ανοικοδόμησης πληρώθηκαν από την Ελληνική Κυβέρνηση.

Στις 28 Μαΐου 2010, ανακοινώθηκε ότι επρόκειτο να γίνουν διάφορες εργασίες στο κτίριο, με στόχο την μείωση των εκπομπών άνθρακα που εξέπεμπε το κτίριο. Το κόστος των εργασιών ήταν 1.2 εκατομμύρια ευρώ. Μεταξύ άλλων προστέθηκαν ηλιακοί συλλέκτες στο χώρο στάθμευσης αυτοκινήτων, τοποθετήθηκε ένα νέο σύστημα εξαερισμού και νέα παράθυρα. Επιπλέον δαπανήθηκαν 2.7 εκατομμύρια ευρώ για την κατασκευή μιας νέας αίθουσας για το 2012 την κυπριακή προεδρία της Ευρωπαϊκής Ένωσης. Η νέα αίθουσα άνοιξε στις 17 Μαΐου 2012. Μπορεί να φιλοξενήσει 500 άτομα ή 300 εάν κάθονται σε τραπέζια.

Παραπομπές 

Κτίρια και κατασκευές στη Λευκωσία